
מושב שלישי
<פרוטוקול מס' 603>
מישיבת ועדת הכספים
יום רביעי, ו' בטבת התשע"ז (04 בינואר 2017), שעה 10:25
<סדר היום:>
<תקנות מס הכנסה (שיעור המס על הכנסה בעד עבודה במשמרות)(תיקון), התשע"ז-2016>
נכחו:

<חברי הוועדה:> 
משה גפני – היו"ר
חברי הכנסת:
<מוזמנים:> 
	ישי פרלמן
	–
	עו"ד, המחלקה המשפטית, רשות המסים, משרד האוצר

	שירה דימניק
	–
	רפרנטית תעשייה, אגף התקציבים, משרד האוצר

	מאיר אסרף
	–
	שדלן/ית

	עינב וידרמן
	–
	שדלן/ית


<ייעוץ משפטי: >
שלומית ארליך
<מנהל/ת הוועדה:>
טמיר כהן
<רישום פרלמנטרי:>
אהובה שרון, חבר תרגומים
<תקנות מס הכנסה (שיעור המס על הכנסה בעד עבודה במשמרות)(תיקון), התשע"ז-2016>
<היו"ר משה גפני:>
אני פותח את ישיבת ועדת הכספים. על סדר היום תקנות מס הכנסה (שיעור המס על הכנסה בעד עבודה במשמרות) (תיקון), התשע"ז-2017.

<ישי פרלמן:>
מדובר על תקנות שנותנות איזשהו זיכוי לעובדים במפעלים תעשייתיים שעובדים במשמרות שנייה ושלישית. אנחנו רוצים להאריך את תוקף התקנות. התוקף הסתיים בסוף 2016 ואנחנו רוצים להאריך את התוקף של התקנות עד סוף 2017.

<היו"ר משה גפני:>
תסביר מה זה תקנות המשמרות.

<ישי פרלמן:>
מדובר בתקנות שנותנות זיכוי מהמס בשיעור של 15 אחוזים לעובדים שעובדים במפעל תעשייתי במשמרת שנייה ושלישית. כלומר, בערב ובלילה.

<היו"ר משה גפני:>
למה אתם מאריכים את זה כל שנה לתקופה של שנה?

<ישי פרלמן:>
כי זה קשור לשיקולים תקציביים.

<שירה דימניק:>
אנחנו מבקשים להאריך את התקנות האלה בשנה אחת. אנחנו רוצים לעשות בחינה כוללת של הכלים.

<היו"ר משה גפני:>
בחנתם בשנה שעברה. הייתם עסוקים בדברים אחרים?

<שירה דימניק:>
אנחנו רוצים לעשות את הבחינה הזאת במהלך 2017.

<היו"ר משה גפני:>
היה לכם את 2016, את 2015 ואת 2014. מה יהיה ב-2017 שאני לא יודע עליו?

<שירה דימניק:>
בחינה שהיא כוללת יותר.

<היו"ר משה גפני:>
אבל היו לכם הרבה שנים קודם.

<שירה דימניק:>
בחינה על ידי משרד הכלכלה והתעשייה, בחינה שהיא גם מקיפה לא רק על הכלי הזה אלא גם על כלים נוספים.

<היו"ר משה גפני:>
אני מסכים אתך. הכול בסדר. התקנה הזאת היא תקנה מובנת מאליה. זאת הקלה על העובדים וזה בסדר. אני תומך בזה. אין שום סיבה לא להביא את זה וכולי. אנחנו הולכים לאשר מיסוי ירוק, אנחנו כנראה נתחיל את הדיון בשבוע הבא. כך אני מעריך. תכף נשב על סדר היום. אתם מבקשים את המיסוי הירוק לעשר שנים, וזה יקשה עלינו. אנחנו נצטרך לדון על זה. כאן בתקנות משמרות, אתם לא יכולים לעשות לשנתיים? אתם לא יכולים מה שנוח לכם להאריך בשנים כשאנחנו לא יודעים מה יקרה בעשר השנים האלה. תקנות המשמרות, זה דבר כל כך פשוט וכל כך מובן מאליו. הוא חוזר על עצמו כל הזמן. צריך להגביל את זה לשנה? אני הייתי מוריד בכלל את ההגבלה של הזמן. רוצים לשנות – תשנו. אבל לעשות את זה שוב לשנה ואנחנו נאשר את זה?

אני מבקש לשנתיים לפחות.

<שירה דימניק:>
לפרוטוקול אני אחזור. אנחנו רוצים את ההארכה הזאת לשנה אחת בלבד.

<היו"ר משה גפני:>
זה בסדר. זה כתוב.

<שירה דימניק:>
אנחנו רוצים לעשות את זה כחלק מבחינה של כלים נוספים. זה לא רק הכלי הזה.

<היו"ר משה גפני:>
הבנתי. אמרת את זה לפרוטוקול. עכשיו גם אני אומר לפרוטוקול. אני לא אומר לפרוטוקול אלא אני מדבר להגיון שלכם. אי אפשר לעשות את זה לשנתיים? אם אנחנו נאשר היום, תתעקשו, זה צו שלכם, אני צריך לאשר את זה כי זה טוב לעובדים, אבל אני אומר לכם שאז המיסוי הירוק יהיה לשנה. אני אלך בדרך שלכם. תחליטו. אני מציע שתצאו ותתקשרו. אני מבקש שנתיים כי אחרת לא יהיה דיון על המיסוי הירוק. אני אצטט אותך. אנחנו נבחן בוועדת הכספים לגבי המיסוי הירוק, נבחן במהלך השנה את הראייה הכוללת. אני מבקש לשנתיים.

כמה זה עולה?

<שירה דימניק:>
זה מוערך במשהו כמו 170 מיליון שקלים בשנה אחת.

<היו"ר משה גפני:>
מה התשובה?

<ישי פרלמן:>
אנחנו רוצים כפי ששירה אמרה. אנחנו לא מוכנים להאריך את זה עכשיו בשנתיים. יהיה על זה דיון ונקווה שבשנה הבאה נביא את זה להארכה.

<היו"ר משה גפני:>
אבל זה כבר שנים כך. שנים. אתם רוצים לצאת ולבדוק את זה? אנחנו נחכה. יהיו דברים שאתם תביאו והולך להיות כאן דיון על זה. במקום עשר שנים, יהיה לשנה. אנחנו נבחן את הנושא של המיסוי הירוק, אם אתם לא נעתרים לבקשה כל כך פשוטה שהיא מובנת מאליה. היה צריך לבטל בכלל את הזמן. מה פתאום הגבלה של זמן? תקנות משמרות, זה צריך להיות בלי הגבלת זמן.

תבדקו. אני עושה הפסקה של עשר דקות. תבדקו ותתנו לי תשובה.

<(הישיבה נפסקה בשעה 10:30 ונתחדשה בשעה 10:40.)>
<היו"ר משה גפני:>
אני מחדש את הישיבה.

אני מודה לכם.

מי בעד אישור תקנות מס הכנסה (שיעור המס על הכנסה בעד עבודה במשמרות) (תיקון), התשע"ז-2017? מי נגד?

הצבעה

בעד – פה אחד
תקנות מס הכנסה (שיעור המס על הכנסה בעד עבודה במשמרות) (תיקון), התשע"ז-2016, נתקבלו.

<היו"ר משה גפני:>
תודה. הישיבה נעולה.

הישיבה ננעלה בשעה 10:41.

